Pośmiatane. W tym sezōnie to już kōniec przigody ślōnskich fusbalistōw w europejskich pucharach. Piszczek, Podolski, Milik, Skorupski i Glik majōm fajrant… Małym bōmbōnym na osłoda ślōnskim kibicōm moge być przinajmij nastympno brama kapitana Torino. Zdo sie jednak, że Europa durś ô naszych synkach niy zapōmni.
Borussia bez kōntuzjowanego Łukasza Piszczka szału z Juve niy pokozała. To już ni ma ta ekipa co rok czy dwa lata do zadku. Kamraci Łukasza dostali ôd Starej Damy wklupane aż 0:3. Skuli tego ostatni Hanys pożegnoł sie latoś z Ligōm Majstrōw.
Posprzōntane tyż w Lidze Europy. Inter, Roma, Torino i Ajax wyeliminowane. Przi czym Podolski niy musioł zaś ani wiōnzać fusbalokōw. Skorupski puściōł kyjza a raczyj zaliczōł asysta przi drugij bramie przeciwnika. Milik tym razym niy wykozoł sie skutycznościōm. Za to Glik trefiōł do siatki 2 razy, z tym że roz po spolōnym. W efekcie bez nastympne pucharowe wieczory ślōnscy kibice ôszczyndzōm se trocha hercklekotōw. Kōmu mało telewizyjnych emocji musi se radzić inacy. Zawsze jes na dyć jakoś ôpcjo. Rolnik-celebryta, kiery niy znod żony, wali yntki do wody kożdy tydziyń…
A tak durś poważnie to trza ofyn pedzieć, że tyn sezōn i tak bōł dō nos wyjōntkowo dobry. Tela reprezyntantōw w 1/8 Ligi Europy nigdy my ni mieli. Przidzie nōm jednak jeszcze poczekać aż jakiś synek ze Ślōnska dźwignie zaś poważny europejski puchar. Ôstatnio udało sie to gynał 10 lot tymu, kej Liga Majstrōw wygroł Jurek Dudek.
Nasi w Lidze Europy zrobiyli se latoś dobro reklama. Skorupski w końcu mōg pokozać wiela je we werci. Gra Glika i jego bramy to coś co tym bardzij niy przyndzie bez echa. Ô chopa z Jastrzymbio sztyjc pyto cołko Europa. Nojbardzij bezmałaś Anglio, tōż Arsenal, Everton, West Ham i Newcastle. Coroz wiyncyj w wielkim świecie godo sie tyż ô Miliku. Pōmōgły w tym choby te 3 bramy klupniynte Legii. Uciecha było zaglōndać. Dziynki chopy!
szl_Latn szl_Latn szl_Latn szl_Latn szl_Latn